
Capitolul 1 

CONSIDERAŢII GENERALE

 

Prin instituirea celor trei Comunităţi europene iniţial, şi a Uniunii Europene ulterior, statele membre au convenit ca obiectivele acestora să fie realizate prin instituţiile comunitare, în limita competenţelor atribuite.

Comunităţile şi Uniunea Europeană sunt entităţi sui-generis. Ele nu au fost create ca un scop în sine ci, prin hotărârile pe care le adoptă, este implicată propria lor responsabilitate faţă de statele membre şi faţă de cetăţenii acestora, ale căror interese trebuie să fie promovate şi protejate, în aşa fel încât să se garanteze respectarea cerinţelor tratatelor comunitare şi exercitarea numai a acelor competenţe care izvorăsc din aceste tratate.

În prezent, Uniunea Europeană nu este doar o comunitate "de drept" ci, în mod egal, o comunitate "prin drept", raporturile dintre subiecţii săi fiind bazate pe un ansamblu de norme juridice ierarhizate, care se impun atât instituţiilor comunitare, cât şi statelor membre şi care alcătuiesc dreptul comunitar.

De aceea, examinarea acţiunilor şi controlul actelor instituţiilor comunitare, ca şi ale statelor membre ori ale persoanelor fizice, au fost încredinţate aproape exclusiv unor organe de jurisdicţie cu o competenţă comunitară specială - Curtea de Justiţie şi Tribunalul de primă instanţă. 

Ca atare, pentru a se asigura respectarea dreptului comunitar a fost creată, încă de la începutul integrării europene, Curtea de Justiţie, aceasta având o contribuţie importantă la evoluţia comunităţii europene.

Una dintre particularităţile jurisdiscţiei comunitare este faptul că aceasta este concepută după modelul jurisdicţiei statale, neîncadrându-se în tiparele stabilite de dreptul internaţional clasic, specificitatea organizării comunitare necesitând astfel nuanţarea competenţelor Curţii de Justiţie comunitare.

Ordinea juridică a Uniunii Europene nu reprezintă o însumare a ordinelor juridice naţionale, ci este autonomă în raport cu: ordinea juridică internaţională şi ordinea juridică statală. 

Raporturile dintre dreptul naţional al fiecărui stat membru al Uniunii Europene şi dreptul comunitar prezintă următoarele trăsături caracteristice:

- aplicabilitate imediată, adică norma de drept comunitar dobândeşte automat statut de drept pozitiv în ordinea juridică internă a statelor membre;

- aplicabilitate directă, ceea ce reprezintă susceptibilitatea sa de a crea drepturi şi obligaţii pentru persoanele fizice;

- prioritate sau, altfel spus, norma comunitară are întâietate faţă de orice normă naţională.

În cele ce urmează, vom evidenţia problemele de bază ale organizării şi competenţele organelor comunitare de jurisdicţie, acţiunile ce pot fi introduse în faţa Curţii de Justiţie atunci când sunt în discuţie actele juridice comunitare, sau ale statelor membre, precum şi actele juridice supuse controlului jurisdicţional la nivel comunitar. De asemenea, vom prezenta aspecte legate de procedura de judecată specifică în faţa acestor instanţe comunitare, cu un accent special pe unele trăsături care o disting faţă de procedura aplicabilă în cazul litigiilor cu caracter pur intern.

 

 

 

Capitolul 2

STATUTUL CURŢII EUROPENE DE JUSTIŢIE ŞI AL TRIBUNALULUI DE PRIMĂ INSTANŢĂ

 


2.1. Compunerea şi structura Curţii

În prezent, Curtea este compusă din 15 judecători şi 9 avocaţi generali. Aceştia sunt numiţi de comun acord pentru o perioadă de şase ani, de către guvernele statelor membre. Mandatul de şase ani poate fi reînnoit, ceea ce duce la stabilitatea Curţii, deşi la o perioadă de trei ani are loc o reînnoire parţială a judecătorilor şi a avocaţilor generali.

Statutul special acordat judecătorilor şi avocaţilor generali le permite acestora să-şi îndeplinească rolul cu caracter de continuitate şi în deplină independenţă. Acest statut al membrilor Curţii se caracterizează prin:

- la intrarea în funcţie, atât judecătorii, cât şi avocaţii generali depun un jurământ, prin care se angajează să-şi exercite mandatul imparţial şi să nu divulge secretul deliberărilor;

- funcţiile de judecător şi de avocat general sunt incompatibile cu orice funcţie politică sau administrativă ori cu altă activitate profesională, remunerată sau nu;

- la încetarea mandatului, judecătorii şi avocaţii generali au obligaţia de "onestitate şi obiectivitate" în privinţa acceptării unor funcţii sau avantaje;

- judecătorii şi avocaţii generali beneficiază de imunitate de jurisdicţie, chiar şi după încetarea funcţiei lor, pentru actele pe care le-au săvârşit în exerciţiul acesteia;

- atât judecătorii, cât şi avocaţii generali au obligaţia de a-şi stabili reşedinţa în locurile în care Curtea de Justiţie îşi are sediul (n.n.-Luxembourg).

Trebuie precizat faptul că, Curtea de Justiţie a Comunităţilor Europene a funcţionat ca instanţă unică până la 1 septembrie 1989, dată la care, Consiliul European a decis înfiinţarea Tribunalului de Primă Instanţă. Prin această măsură s-a urmărit să se asigure perfecţionarea protecţiei prin justiţie a intereselor individuale, iar pe de altă parte să i se permită Curţii de Justiţie să se concentreze asupra activităţilor sale de bază, de asigurare a interpretării uniforme a legii comunitare.

Pe lângă Curte funcţionează grefa, deservită de un grefier şi de grefierul asistent, numiţi de Curte pentru un mandat asemănător, de şase ani, şi având, în general, atribuţii de administrare. De asemenea, este constituit un secretariat juridic, ce cuprinde secretarii, care sunt jurişti competenţi, desemnaţi pe lângă fiecare judecător şi avocat general, spre a-i asista în pregătirea cauzelor. Ei sunt numiţi pentru trei ani şi în număr de câte trei pentru fiecare judecător sau avocat general.

La bunul mers al activităţii acestei instanţe comunitare contribuie şi Departamentul de cercetare şi documentare, care are rolul de a pune la dispoziţia membrilor Curţii şi avocaţilor generali toate informaţiile necesare privind dreptul comunitar şi legislaţiile naţionale, precum şi pe cel de a furniza studii comparative ale dispoziţiilor legale naţionale.

În mod obişnuit Curtea se întruneşte în plen pentru dezbaterea cauzelor, dar ea poate să constituie camere, fiecare cu un număr de trei sau cinci judecători, în funcţie de importanţa litigiilor. Preşedinţii camerelor sunt numiţi pe o perioadă de un an. Camerele întreprind cercetări prealabile asupra tuturor cauzelor aflate pe rolul Curţii şi decid asupra cererilor privind sprijinul pentru asistenţă juridică.

Curtea poate delibera numai în prezenţa unui număr impar de judecători. Când numărul judecătorilor este par, judecătorul cu vechime mai mică se va abţine să participe le deliberări. 

Deliberările Curţii şi ale camerelor au loc sub forma aşa-numitei "camere de consiliu", desfăşurându-se numai în prezenţa judecătorilor care au participat şi în faza procedurii orale. Avocatul general care a pus concluziile în cauza respectivă şi grefierul nu sunt admişi. În şedinţa de plen este obligatorie prezenţa unui număr minim de şapte judecători, iar în Camere de trei.

Preşedintele Curţii nu are un vot dominant, iar deciziile sunt colective şi angajează instanţa în ansamblul ei.

 

2.2 Rolul Curţii de Justiţie 

Prin statutul său, Curtea de justiţie are o competenţă de plin drept în cazurile prevăzute de tratate, fără să mai fie necesar ca statele membre să accepte această competenţă. Ea poate fi sesizată unilateral, chiar împotriva statelor membre şi, în domeniul în care i s-a atribuit competenţa, aceasta este exclusivă în raport cu orice altă modalitate de reglementare, fapt ce reiese, de altfel, şi din art.219 al tratatului C.E. (art. 193 C.E.E.A. şi art. 87 C.E.C.A.). Pe teritoriul statelor membre, hotărârile Curţii de Justiţie nu au numai forţa obligatorie, dar şi forţa executorie (art.44 C.E.C.A., art.187 C.E., art. 159 C.E.E.A.). În privinţa alegerii surselor juridice pe care se bazează interpretarea textelor, judecătorul comunitar are o independenţă absolută, nefiind inserată nici o referinţă la natura regulilor aplicabile, el având ca misiune asigurarea "respectării dreptului în interpretarea şi aplicarea tratatului". În condiţii mai mult sau mai puţin stricte, Curtea este accesibilă şi particularilor, persoane fizice sau juridice. 

În primul rând, Curtea de Justiţie îndeplineşte rolul de curte administrativă, cu scopul de a proteja statele membre, persoanele fizice şi juridice, adică subiectele de drept, cadrul de exercitare a competenţei sale incluzând: soluţionarea recursurilor privind legalitatea actelor adoptate împreună de Parlamentul European şi de Consiliu, a actelor Consiliului, ale Comisiei şi B.C.E., precum şi a actelor Parlamentului destinate să producă efecte faţă de terţi. Curtea se pronunţă şi asupra validităţii şi interpretării actelor instituţiilor comunitare; soluţionarea recursurilor privind inacţiunea Parlamentului, Consiliului, Comisiei sau B.C.E. cu încălcarea tratatelor comunitare în cazurile şi potrivit procedurilor stabilite de art. 175 (1,2,4) C.E., art. 35 C.E.C.A. şi art. 148 (1,2) EURATOM. 

Ea poate acţiona şi drept curte constituţională, atunci când formulează un aviz. Solicitarea unui aviz este obligatorie în cazul prevăzut de art. 95, alin. final, C.E.C.A., cu privire la modificările Tratatului de la Maastricht propuse de Comisie şi de Consiliu (aşa-numita "mică revizuire"). 

O altă funcţie importantă a Curţii de Justiţie este aceea de curte internaţională, ea având competenţa de a reglementa litigiile dintre statele membre şi Comisie, competenţă consacrată de art. 169 C.E., art. 88 C.E.C.A. şi art.141 EURATOM. 

Curtea este, de asemenea, instanţa de recurs, putând decide asupra recursurilor introduse împotriva hotărârilor tribunalului de primă instanţă, care sunt limitate numai la aspectele de drept. 

În cadrul Tratatului de la Amsterdam, prin intermediul modificărilor aduse asupra Uniunii Europene, domeniul competenţelor Curţii a fost extins. Spre exemplu, în cazul acţiunilor privind regimul frontierelor, azilul, imigrarea şi alte politici legate de libera circulaţie a persoanelor, inserate acum în Titlul III A., art.73 P se recunoaşte Curţii de Justiţie competenţa de a statua cu titlu prejudiciabil, la cererea unei jurisdicţii naţionale, a cărei hotărâre nu este susceptibilă de atac. Curtea nu este însă competentă cu privire la dispoziţiile comunitare ce se referă la menţinerea ordinii publice şi apărarea securităţii interne. A fost lărgit şi controlul judiciar al Curţii de Justiţie asupra actualului Titlu IV (cel al cooperării poliţieneşti şi judiciare penale). 

De asemenea, tot Curtea de Justiţie este instituţia care se pronunţă asupra validităţii actelor comunitare, jurisdicţiile naţionale nefiind competente pentru a constata ele însele invaliditatea acestor acte. Punerea în aplicare a dreptului comunitar este încredinţată statelor membre, instituţiile Uniunii nedispunând de nici un monopol la nivelul punerii efective în aplicare a dreptului comunitar. Aplicarea efectivă a dreptului comunitar depinde în largă măsură de acţiunea normativă, administrativă şi judiciară a statelor membre. 

În concluzie, prin rolul său de "supraveghetor" al respectării reglementărilor adoptate de către instituţiile Uniunii Europene, de validarea şi controlul actelor elaborate de aceste organisme, Curtea de Justiţie reprezintă unul din dintre elementele de bază pentru buna desfăşurare a tuturor activităţilor în cadrul comunităţii, dar şi-n ceea ce priveşte relaţiile acesteia cu ţările terţe, având astfel un aport deosebit la dezvoltarea şi perfecţionarea condiţiilor economice, politice şi sociale ale Uniunii Europene.

 

2.3. Organizarea şi funcţionarea Tribunalului de Primă Instanţă

Această instanţă judecătorească este formată din 15 judecători, aleşi pe o perioadă de şase ani, cu posibilitatea reînnoirii mandatului lor. Judecătorii sunt aleşi dintre persoanele care oferă toate garanţiile de independenţă şi care posedă capacitatea pentru exercitarea funcţiilor jurisdicţionale. 

Spre deosebire de Curte, Tribunalul nu are în compunere avocaţi generali, dar membrii Tribunalului, cu excepţia preşedintelui, pot fi chemaţi să exercite funcţiile avocatului general în anumite afaceri. Criteriile de selectare a cauzelor în care va fi utilizată această posibilitate şi modalităţile de desemnare a avocaţilor generali sunt fixate de Regulamentul de procedură al Tribunalului.

Preşedintele Tribunalului este desemnat pentru o durată de trei ani, de membrii Tribunalului, potrivit aceloraşi modalităţi ca şi preşedintele Curţii. 

Independenţa funcţională a Tribunalului este garantată prin existenţa unei grefe distincte.

Regula funcţionării Tribunalului o reprezintă acţiunea în cadrul Camerelor compuse din trei până la cinci judecători. Excepţia este dată de acţiunea în plen.

 

2.4. Competenţa Tribunalului de Primă Instanţă (TPI) 

Tribunalul este, în principal, competent să se pronunţe în:

- litigiile dintre Comunităţi şi agenţii lor, adică în toate problemele de personal, inclusiv recursurile în despăgubire;

- recursurile formulate împotriva unei instituţii a Comunităţilor de către persoane fizice, care se referă la punerea în practică a regulilor de concurenţă aplicabile întreprinderilor;

- recursurile formulate împotriva Comisiei de către întreprinderi şi asociaţii de întreprinderi, care se referă la acte individuale privitoare la aplicarea art.50 şi 57 - 66 din tratatul C.E.C.A. (încasări, producţie, preţ, negocieri);

- recursurile în despăgubire, care urmăresc repararea prejudiciilor provocate de o instituţie comunitară, ca urmare a unui act sau a unei reţineri care face obiectul unui recurs în anulare sau, în lipsă, formulat de acelaşi reclamant şi care ţine de principala competenţă a T.P.I.

 

 

 

 

 

Capitolul 3 

ACTELE JURIDICE ALE 

INSTITUŢIILOR COMUNITARE

 

Instituţiile comunitare pot adopta o mare varietate de acte, din punct de vedere al naturii şi denumirii lor. Acestea nu sunt supuse de plano controlului judecătoresc comunitar, ci în funcţie de conţinutul şi forţa lor juridică. Conform art.189 şi art.161 EURATOM, au competenţa de a adopta o serie de acte juridice, în îndeplinirea atribuţiilor lor şi în condiţii prestabilite, Parlamentul european împreună cu Consiliul şi Comisia, care adoptă regulamente şi directive, iau decizii şi formulează avize şi recomandări. Regulamentele, directivele şi deciziile au forţă obligatorie, cea ce nu este cazul în privinţa recomandărilor şi avizelor.

În cazul Tratatului C.E.C.O., principalele acte ce se pot adopta sunt deciziile, recomandările şi avizele, competenţa revenind în acest scop Comisiei (Înalta Autoritate).

Recomandările beneficiază de forţă obligatorie, dar numai în privinţa scopurilor urmărite, lăsându-se celor cărora le sunt adresate alegerea metodelor corespunzătoare pentru îndeplinirea acestora, ceea ce le aseamănă cu directivele ce pot să fie adoptate potrivit tratatelor comunitare. Ele se deosebesc de acestea, deoarece sfera destinatarilor este mai cuprinzătoare, prin includerea nu numai a statelor, ci şi a întreprinderilor.

De asemenea, pot fi adoptate şi alte acte normative care nu au natura celor menţionate anterior. Este cazul hotărârilor ce se iau în procedura bugetară sau al unor acte de modificare a unor prevederi ale Tratatului CE ori al înfiinţării de diverse comitete şi comisii auxiliare.

Alte acte comunitare specifice sau nenumite sunt, spre exemplu, cele adoptate de Comisie sub forma unor declaraţii politice, prin care se aduc la cunoştinţă criteriile pentru examinarea cazurilor individuale în cadrul conduitei concurenţiale şi a ajutoarelor de stat, ori cele adoptate de Parlamentul european, sub forma unor rezoluţii, sau de Consiliu, sub formă de concluzii (fără efecte juridice), prin care se prezintă o situaţie, se poate atrage atenţia asupra urgenţei unor măsuri, se invită sau se solicită organelor abilitate să adopte măsuri ori să contribuie la luarea lor, se solicită acordarea de priorităţi.

În continuare, vom analiza doar actele juridice - regulamentul, directiva, decizia - ce formează dreptul derivat şi, mai precis, izvoarele obligatorii ale acestuia, acte care se supun controlului judecătoresc exercitat de instanţele comunitare.

· Regulamentul este caracterizat prin aplicabilitate generală, el asemănându-se cu legea din dreptul intern, în sensul că se adresează unei categorii abstracte de destinatari. De asemenea, o a doua caracteristică este dată de obligativitatea în întregime a regulamentului, adică şi cu privire la scopul de atins, cât şi cu privire la formele, mijloacele folosite în acest sens.

Aşadar, regulamentul este un act comunitar complet din punct de vedere juridic (este interzisă aplicarea sa incompletă sau selectivă), de aici decurgând ultima caracteristică a acestuia, şi anume: directa aplicabilitate. Aceasta presupune faptul că nu este necesară adoptarea unor măsuri legislative naţionale de aplicare a lui.

Regulamentele se pot clasifica în regulamente de bază şi regulamente de executare. Această distincţie a fost introdusă prin practica instituţiilor şi confirmată de Curtea de Justiţie.

Regulamentele de executare pot fi adoptate de către Consiliu sau de către Comisie şi sunt subordonate, din punct de vedere al interpretării şi validităţii, regulamentului de bază.

Regulamentele se vor publica obligatoriu în Jurnalul Oficial. Data intrării lor în vigoare este menţionată în chiar textul lor. În absenţa acestei precizări, ele intră în vigoare în a douăzecea zi de la data publicării.

În privinţa condiţiilor de fond, un regulament trebuie să indice temeiul legal al adoptării sale, avizele care trebuie să fie obţinute (din partea Parlamentului, Comitetului Economic şi Social) şi îndeplinirea procedurilor formale prevăzute pentru adoptarea actului în cauză (cine a avut iniţiativa sau propunerea legislativă, consultarea altor organisme). În sfârşit, în preambulul său mai trebuie avut în vedere şi o motivare în fapt şi în drept pentru hotărârile luate.

· Directiva, spre deosebire de regulament, nu are aplicabilitate generală decât în cazuri excepţionale şi precizate în mod expres. De asemenea, directivele au forţă obligatorie pentru fiecare stat membru căruia i se adresează numai în ceea ce priveşte rezultatul de atins, lăsându-se autorităţilor naţionale competenţa alegerii formelor şi mijloacelor de aplicare a lor. 

· Directivele se adresează numai statelor membre şi, ca atare, numai acestora le pot fi impuse obligaţii. Ele nu pot fi invocate în raporturile dintre particulari, ci numai contra unui stat membru căruia îi sunt adresate, neputând impune obligaţii persoanelor fizice. Tot în acest sens, directivele sunt destinate să promoveze armonizarea sau coordonarea legislaţiilor naţionale, tinzând să limiteze în anumite domenii autoritatea statelor în materie de reglementare juridică prin stabilirea, în sarcina lor, a unor obligaţii de a face, a unor restricţii sau interdicţii.

Trebuie menţionat faptul că directiva beneficiază de un efect direct circumstanţiat de anumite condiţii. Astfel, în cazul în care o directivă nu este transpusă în legislaţia naţională de către un stat membru, persoanele vătămate prin faptul netranspunerii pot să pretindă repararea daunelor încercate, statul în cauză având obligaţia de despăgubire potrivit criteriilor stabilite în dreptul său intern, în măsura în care sunt întrunite trei condiţii:

1) rezultatul prevăzut de directivă să comporte atribuirea de drepturi în beneficiul persoanelor;

2) conţinutul acestor drepturi să fie identificabil pe baza dispoziţiei directivei;

3) existenţa unei legături cauzale între încălcarea obligaţiei ce incumbă statului şi daunele suferite de persoana lezată.

· Deciziile sunt prin excelenţă acte comunitare cu destinatari desemnaţi (fie state membre, fie resortisanţi) şi conţin, ca obligatorii, atât scopul, cât şi mijloacele de atingere a lui, având, ca şi regulamentul, aplicabilitate directă în dreptul intern. Ele nu cuprind reguli generale care să fie valabile erga omnes, ci sunt numai acte cu caracter administrativ prin care este aplicat dreptul comunitar. 

· Deciziile pot lua forma, de exemplu, a unei autorizări a statelor sau întreprinderilor să facă ceva sau, prin ele, se pot acorda exceptări de la interdicţie a acordurilor, deciziilor sau practicilor concertate ale întreprinderilor sau asociaţiilor de întreprinderi ori se pot impune obligaţii întreprinderilor.

· Anumite decizii sunt, în funcţie de importanţa lor, publicate în Jurnalul Oficial, fără ca această publicare să excludă notificarea lor.

· Recomandările şi avizele

· Aceste categorii de acte nu au forţă obligatorie nici pentru autorul, nici pentru destinatarul lor. Ele sunt instrumente de orientare, invitând pe destinatar să adopte o linie de conduită determinată. De asemenea, ele sunt motivate în mod voluntar de instituţia comunitară care le adoptă, fiind publicate în Jurnalul Oficial.

·  

 

· Actele non-standard (atipice)

Pot fi descrise în general ca fiind acele acte care, în principiu, nu au nici un efect juridic, putând fi totuşi considerate astfel în cazuri excepţionale.

Actele comunitare non-standard sunt:

- acte care reglementează activitatea internă a instituţiilor şi care ocazional produc efecte juridice;

- programe generale de armonizare legislativă;

- declaraţii generale sau acorduri inter-instituţionale ale Parlamentului, Consiliului şi Comisiei.

 

 

Capitolul 4

CONTROLUL JUDECĂTORESC AL ACTELOR JURIDICE COMUNITARE

 

În privinţa controlului judecătoresc asupra legalităţii actelor juridice comunitare se impun unele clarificări, vizând caracterul general sau individual al actelor comunitare. Astfel, pentru a se stabili dacă un act este general sau individual, instanţele comunitare trebuie să examineze conţinutul său, dacă prevederile respective urmează să afecteze direct situaţia persoanelor juridice sau fizice cărora li se aplică.

De asemenea, nu pot fi supuse controlului judecătoresc aşa-numitele "acte inexistente". În această categorie au fost incluse actele comunitare inexistente în fapt, cum ar fi actele care nu au intrat în vigoare sau cele care emană de la persoane care nu deţin competenţa necesară, precum şi actele care există, dar sunt vădit ilegale.

În unele cazuri s-a acceptat să se supună procedurii Curţii de Justiţie acte care nu sunt avute în vedere de tratatele comunitare. Aceste tratate prevăd expres că o acţiune poate fi introdusă numai contra deciziilor generale, deciziilor individuale şi recomandărilor şi contra actelor adoptate împreună de către Parlament şi Consiliu, actelor Consiliului, Comisiei, altele decât recomandările şi avizele, şi actelor Parlamentului destinate să producă efecte juridice faţă de terţi. Prin urmare, se poate afirma că numai actele obligatorii (recomandări, directive, decizii) pot fi contestate în faţa instanţelor comunitare.

Totuşi, sunt supuse procedurilor Curţii şi alte categorii de acte, neprevăzute de tratatele comunitare (ex.: deciziile şi acordurile adoptate de reprezentanţii guvernelor statelor membre) în scopul salvgardării dreptului de a se putea efectua proceduri contra actelor comunitare care au efecte juridice. Actele preliminare unei decizii comunitare (consultări, colectare de date) nu pot fi contestate în justiţia comunitară.

Referitor la posibilitatea introducerii acţiunii directe contra actelor comunitare (acţiunea în anulare) există cinci cauze de nelegalitate: necompetenţa, încălcarea unei cerinţe procedurale esenţiale, încălcarea tratatelor, încălcarea oricărei reguli de drept privind aplicarea tratatelor, abuzul de putere.

a) Necompetenţa este invocată destul de rar în acţiunile în anulare. Ea poate fi rationae personae, cum este cazul delegării ilegale de atribuţii care afectează echilibrul caracteristic structurilor comunitare.

Acest sistem de delegare este limitat la anumite măsuri de administrare, excluzând prin definiţie deciziile de principiu. De asemenea, delegarea trebuie să fie expresă, clară şi precis definită, ceea ce presupune publicarea ei, respectând astfel principiul certitudinii juridice şi al transparenţei deciziilor administrative.

Necompetenţa mai poate fi rationae materiae, fapt relevat prin aceea că nu toate competenţele Comunităţii sunt expres enunţate în tratate, multe dintre ele putând fi extrase din alte acte.

b) Cerinţele procedurale esenţiale care sunt în mod obişnuit nerespectate se referă, în general, la: consultare, motivare, publicare şi notificare. Aceste cerinţe au natura unor obligaţii care revin instituţiilor comunitare în procesul de adoptare a actelor lor.

c) Încălcarea tratatelor reprezintă cauza de nelegalitate a actelor comunitare cel mai des invocată în acţiunile introduse la instanţele comunitare. Ca atare, o considerare greşită a faptelor poate conduce la o aplicare necorespunzătoare a legii ori la o nerespectare a prevederilor tratatelor, în timp ce punerea la dispoziţie a unor fapte incomplete poate determina luarea unei decizii incorecte.

Aşadar, controlul jurisdicţional al instanţelor comunitare trebuie să cuprindă atât controlul motivelor de drept (eroarea sau inexistenţa motivelor legale), cât şi controlul considerentelor de fapt.

d) Încălcarea oricărei reguli de drept privind aplicarea tratatelor este categoria ce include, de exemplu, încălcările regulamentelor care sunt obligatorii şi trebuie aplicate sau nerespectarea autorităţii de lucru judecat a unei decizii a Curţii sau Tribunalului de Primă Instanţă.

e) Pentru ca acţiunile în anulare să fie admisibile pentru abuz de putere, reclamanţii trebuie să indice de o manieră relevantă şi împrejurările prin care instituţia comunitară a urmărit încălcarea obiectivelor legale prevăzute în tratate. Tot în acest context, trebuie subliniat că proba abuzului de putere incumbă reclamantului care îl invocă. Dacă abuzul de putere este dovedit, Curtea sau Tribunalul pot anula actele adoptate de instituţiile comunitare.

 

4.1 Căi de atac ale actelor comunitare

Potrivit ansamblului dispoziţiilor legale comunitare pot fi utilizate diferite modalităţi de contestare a actelor instituţiilor comunitare, cum ar fi:

- acţiunea în anulare, o acţiune directă privind actul respectiv, destinată anulării totale a acestuia;

- acţiunea privind abţinerea instituţiilor comunitare de a acţiona, urmărind sancţionarea inacţiunii acestor instituţii pentru a deveni mai diligente în îndeplinirea atribuţiilor lor;

- excepţia de nelegalitate, care este menită să împiedice aplicarea unui act nelegal pentru a nu mai fi folosit ca temei pentru acţiuni viitoare;

- cererea pentru pronunţarea unei hotărâri preliminarii asupra validităţii unui act comunitar, care poate fi introdusă de tribunalele naţionale (la cererea unei părţi), când ele urmează să aplice un act comunitar a cărui valabilitate este contestată;

- stabilirea validităţii unui act într-o cauză privind daunele provocate de un act ilegal.

Curtea de Justiţie controlează legalitatea actelor adoptate împreună de Parlamentul european şi Consiliu, a actelor Consiliului, Comisiei, altele decât recomandările şi avizele, şi a actelor Parlamentului European destinate să producă efecte juridice faţă de terţi.

Dreptul de a introduce acţiuni în anulare aparţine categoriilor de reclamanţi menţionate în art. 173, alin.2-4 din Tratatul constitutiv al Comunităţii europene (CE).

În primul rând, pot să introducă acţiuni un stat membru, Consiliul şi Comisia (alin.2), precum şi Parlamentul. În sistemul Tratatelor C.E.C.O. dreptul la acţiune contra actelor Comisiei aparţine statelor membre şi Consiliului (art.33), iar contra actelor Parlamentului şi Consiliului el revine unui stat membru sau Comisiei (art.38). Aceste instituţii şi statele membre sunt considerate ca reclamante privilegiate, avându-se în vedere calitatea lor. Ele nu trebuie să demonstreze vreun interes în introducerea unei acţiuni în anulare, întrucât acesta este întotdeauna prezumat.

În al doilea rând, în sistemul Tratatului C.E.C.O., întreprinderile şi asociaţiile avute în vedere la art.48 pot să introducă acţiuni contra deciziilor şi recomandărilor individuale care le privesc ori contra deciziilor şi recomandărilor generale pe care le consideră că implică un abuz de putere în privinţa lor (art.33).

Sub aspectul relaţiei dintre persoanele reclamante şi actul contestat, în practica judiciară comunitară s-au degajat câteva principii, între care menţionăm:

- decizia în cauză trebuie să afecteze persoanele în virtutea anumitor atribute care le sunt caracteristice ori a împrejurărilor de fapt în care ele sunt considerate;

- protecţia intereselor legitime ale reclamantului în materie de concurenţă;

- asigurarea egalităţii protecţiei, indiferent dacă cei pe care decizia îi priveşte individual sunt ori nu identificabili la momentul adoptării ei;

- sunt susceptibile de a fi contestate numai măsurile care produc efecte juridice obligatorii, de natură să afecteze interesele reclamantului, modificându-i situaţia sa juridică.

Acţiunile în anulare trebuie să fie introduse într-un termen de două luni, începând, după caz, din momentul publicării actului, al notificării sale către reclamant sau, în lipsă, din ziua în care acesta a luat cunoştinţă.

Hotărârile în cazul acţiunilor în anularea actelor instituţiilor comunitare pot fi de admitere sau de respingere. Astfel, consecinţa admiterii acţiunilor este declararea nulităţii actelor respective, care operează de la data emiterii lor şi este erga omnes. 

Este de reţinut că, atunci când exercită controlul judecătoresc al legalităţii actelor juridice, instanţele de justiţie nu au competenţa de a da instrucţiuni structurilor comunitare, de a-şi asuma rolul încredinţat lor, de a dicta sau ordona ce măsuri ori acţiuni să întreprindă, chiar dacă privesc modul în care hotărârea urmează să fie adusă la îndeplinire. Ele au obligaţia de a trimite cauza înapoi instituţiei respective, întrucât ea este aceea care a adoptat actul contestat şi anulat şi urmează să ia măsurile necesare executării hotărârii judecătoreşti.

Acţiunea privind abţinerea instituţiilor comunitare de a acţiona poate fi introdusă în cazul în care, în încălcarea Tratatelor, Parlamentul european, Consiliul sau Comisia se abţin să acţioneze. Legitimarea procesuală activă aparţine în exclusivitate statelor membre şi celorlalte instituţii comunitare. Acest tip de acţiune este admisibil numai dacă este îndeplinită procedura prealabilă cu caracter administrativ, constând în invitarea instituţiei în cauză să acţioneze. Invitaţia trebuie să fie clară, indicând măsurile specifice necesare şi are semnificaţia unei puneri în întârziere. De asemenea, pentru ca acţiunea să fie admisibilă, instituţia căreia i se adresează invitaţia trebuie să se abţină de a lua vreo poziţie.

Întrucât dreptul de a introduce o acţiune împotriva unui act comunitar cu caracter general este limitat, nu numai sub aspectul termenului, ci şi a calităţii procesuale a reclamantului, se pune problema dacă un asemenea act poate fi contestat de către persoanele fizice şi juridice, la momentul executării sale, printr-o excepţie de nelegalitate. Această excepţie nu poate fi susţinută independent de cauza principală. Ea va putea fi invocată doar înaintea Curţii de Justiţie şi are ca obiectiv protejarea părţilor contra aplicării unui regulament nelegal, care nu poate fi contestat pe calea unei acţiuni în anulare, datorită depăşirii termenului.

Referitor la pronunţarea unei hotărâri preliminare într-o anumită cauză, se atribuie Curţii competenţa unică de a hotărî, la solicitarea tribunalelor naţionale, asupra validităţii actelor comunitare. Se consideră că interpretarea pe care Curtea o va da unei reguli de drept comunitar defineşte înţelesul şi scopul acestei reguli, care trebuie aplicată obligatoriu de tribunalele naţionale, în conformitate cu prevederile legale interne, în situaţia cauzelor pendinte de soluţionare. Legat de aceasta, Curtea de Justiţie poate refuza darea unei hotărâri preliminare, dacă solicitarea tribunalului naţional nu are nici o legătură cu dreptul comunitar sau soluţionarea cauzei nu depinde de o prevedere a acestuia. Mai mult, darea unei hotărâri preliminare nu va împiedica exercitarea căii de atac legale împotriva hotărârii pe care o va da tribunalul naţional, potrivit legislaţiei interne.

Pe de altă parte, Curtea recunoaşte jurisdicţiilor naţionale care o sesizează cu o hotărâre preliminară în interpretare, în scopul de a soluţiona o problemă de compatibilitate între o lege naţională şi o regulă, posibilitatea de a suspenda aplicarea acestei legi. Suspendarea trebuie să fie condiţionată, în accepţiunea Curţii, de existenţa unor încălcări ale dreptului comunitar şi de producerea unui prejudiciu grav şi ireparabil.

 

4.2. Alte cauze de exercitare a controlului judecătoresc

Tratatele comunitare reglementează şi materia răspunderii Comunităţilor pentru daune, atât pentru răspunderea contractuală, cât şi pentru răspunderea necontractuală (extracontractuală).

Pentru a exista răspunderea Comunităţilor, Curtea de Justiţie a stabilit că trebuie întrunite următoarele elemente:

- existenţa unui act culpabil al Comunităţii;

- producerea unei daune;

- o legătură cauzală între aceste elemente.

Acţiunea în despăgubire nu urmăreşte anularea unei anumite măsuri comunitare, ci numai repararea daunelor cauzate prin acţiunea sau inacţiunea comunitară, ce constă într-un act sau omisiune culpabilă. Ea are efecte numai inter partes, fără a duce la desfiinţarea actului cu efect retroactiv.

Daunele cauzate reclamanţilor de instituţiile naţionale nu sunt susceptibile de a pune în cauză responsabilitatea instituţiilor comunitare, organele comunitare de jurisdicţie fiind competente să soluţioneze cauzele privind repararea daunelor provocate de instituţiile comunitare sau de agenţii acestora, acţionând în exerciţiul funcţiunilor lor. De asemenea, reclamanţii trebuie să afirme realitatea unui prejudiciu, prezentând cuantumul şi cauzele care l-au provocat, în caz contrar fiind posibilă declararea inadmisibilităţii acţiunii.

În plus, printr-o acţiune în daune se poate pretinde şi repararea daunelor morale, cu condiţia ca între actul culpabil şi prejudiciul real suferit să existe o legătură cauzală care să facă posibilă acordarea despăgubirilor.

 

4.3. Procedura judecătorească în faţa instanţelor comunitare

Procedura în faţa Curţii de Justiţie cuprinde două faze, o fază scrisă şi o alta orală.

Procedura scrisă constă din comunicarea către părţi şi instituţiile comunitare ale căror acte sau inacţiuni sunt în discuţie, a cererilor de chemare în judecată, expunerii cazului, apărărilor şi observaţiilor, a răspunsurilor, precum şi a tuturor documentelor în sprijinul cererii ori a copiilor certificate de pe acestea.

Curtea este sesizată printr-o cerere scrisă adresată grefierului. Cererea va cuprinde: numele şi adresa permanentă ale reclamantului, numele părţii împotriva căreia este făcută cererea, obiectul acţiunii, expunerea motivelor legale pe care se bazează cererea, concluziile reclamantului şi pretenţiile acestuia.

O cerere de chemare în judecată nu poate fi modificată odată ce ea a fost introdusă, dar pot fi prezentate noi motive legale cât timp cererea se află pe rol, dacă au în vedere aspecte de drept sau de fapt survenite în timpul desfăşurării procesului. După introducerea acţiunii şi după ascultarea părţilor şi a avocatului general, Curtea poate dispune conexarea a două sau mai multor cauze, datorită legăturii dintre ele, în scopul desfăşurării procedurii scrise şi orale şi pentru pronunţarea unei hotărâri finale.

Pârâtul va trebui ca în termen de o lună de la comunicarea cererii de chemare în judecată să depună o întâmpinare, în care va menţiona numele şi adresa sa, argumentele de fapt şi de drept de care se prevalează, pretenţiile formulate de pârât, natura oricărei probe furnizate de acesta.

Procedura orală este deschisă şi condusă de preşedinte, care este răspunzător de desfăşurarea corespunzătoare a dezbaterilor. Ea începe efectiv cu prezentarea raportului întocmit de judecătorul-raportor. Raportul cuprinde o expunere a faptelor şi a susţinerilor părţilor. 

Dezbaterile în instanţă sunt publice, afară dacă, din oficiu sau la cererea părţilor, Curtea, pentru motive serioase, va decide altfel.

În ceea ce priveşte deciziile Curţii, acestea au caracterul fie al unei hotărâri, fie al unei ordonanţe. Hotărârile sunt, în general, finale, ele tranşând litigiile, dar este posibil ca printr-o hotărâre, Curtea să dispună ca părţile să încerce să ajungă la o soluţionare amiabilă şi să-i raporteze ulterior până la o dată stabilită.

Ordonanţele pot fi date înaintea unei hotărâri finale, în cazul unei hotărâri provizorii sau al admiterii intervenţiilor, ori după o hotărâre finală, în cazul executării acesteia.

Decizia Curţii va cuprinde următoarele elemente:

- o afirmare a faptului că actul respectiv reprezintă o decizie a Curţii;

- data pronunţării;

- numele preşedintelui şi al judecătorilor, al avocatului general şi al grefierului;

- prezentarea părţilor;

- numele agenţilor, consultanţilor sau ale avocaţilor părţilor;

- declararea pretenţiilor formulate de părţi;

- o declaraţie în sensul că avocatul general a fost ascultat;

- expunerea sumară a faptelor;

- motivarea deciziei;

- dispozitivul, inclusiv ceea ce s-a decis în legătură cu cheltuielile de judecată.

Decizia se va pronunţa în şedinţă publică, iar părţile vor fi avizate să se prezinte pentru audiere. Dacă se omite pronunţarea asupra unui capăt de cerere sau asupra costurilor, oricare parte va putea, în termen de o lună de la comunicarea hotărârii, să solicite Curţii să suplimenteze decizia. Deciziile Curţii sunt obligatorii de la data pronunţării şi sunt publicate şi traduse în toate limbile comunitare, prin grija grefierului, împreună cu opiniile avocatului general.

În fine, trebuie subliniat faptul că regulile de bază privind procedura în faţa Curţii de Justiţie şi a Tribunalului de Primă Instanţă sunt identice în formă şi conţinut.

CONCLUZII

 

În prezent, identificarea sensului şi obiectivelor reglementărilor juridice comunitare se impune cu acuitate, având în vedere obiectivele europene de dezvoltare durabilă. Prin urmare, cunoaşterea în mod amănunţit a consecinţelor ce ar putea să decurgă din aplicarea regulilor juridice de ordin instituţional, material sau procedural, care au fost sau care ar putea fi adoptate la nivel comunitar, poate contribui la orientarea acţiunilor legate de integrarea europeană.

În acest context, aplicarea dreptului comunitar implică instituirea procedurilor Curţii şi luarea în considerare a izvoarelor juridice, ce reflectă diferite tradiţii legislative. Astfel, instrumentele dreptului comunitar (acte legislative, opinii, recomandări, decizii juridice) contribuie la dezvoltarea sistemului juridic european, la înţelegerea principiilor fundamentale care stau la baza tratatelor constitutive europene.

Legat de aceasta, controlul judecătoresc asupra actelor juridice comunitare reprezintă o condiţie esenţială în asigurarea ordinii juridice comunitare, care nu exclude colaborarea cu sistemele juridice naţionale, şi necesară pentru garantarea drepturilor omului şi a valorilor democratice.

